Document ID: 32004D0679

KOMISIJAS LĒMUMS
(2004. gada 5. oktobris),
ar ko groza Lēmumu 2004/630/EK, kas apstiprina dalībvalstu programmas putnu gripas izplatības apsekojumiem mājputnu un savvaļas putnu vidū 2004. gadā un kas paredz noteikumus ziņošanai un Kopienas finansiālā ieguldījuma piešķiršanai šo programmu īstenošanas izmaksu segšanā
(izziņots ar dokumenta numuru K(2004) 3607)
(Dokuments attiecas uz EEZ)
(2004/679/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1), un jo īpaši tā 20. pantu,
tā kā:
(1)
Padomes Lēmums 90/424/EEK paredz finansiālu ieguldījumu no Kopienas puses tehnisku un zinātnisku pasākumu veikšanai, kas nepieciešami Kopienas veterināro tiesību aktu izstrādāšanai un veterinārajai izglītībai vai apmācībai.
(2)
Komisijas Lēmums 2004/111/EK (2) paredz 2004. gadā dalībvalstīs veikt putnu gripas izplatības apsekojumus mājputnu un savvaļas putnu vidū atbilstoši Komisijas apstiprinātajiem apsekojumu plāniem; šiem apsekojumiem vajadzētu noskaidrot infekcijas slimību izplatību mājputnu vidū, kas varētu novest pie esošo likumu pārskatīšanas un vairot zināšanas par iespējamiem no savvaļas dzīvniekiem nākošiem draudiem dzīvnieku pasaulei un cilvēkiem.
(3)
Komisija ir pārbaudījusi dalībvalstu iesniegto programmu atbilstību Lēmumā 2004/615/EK, ar ko groza Lēmumu 2004/111/EK par putnu gripas izplatības apsekojumiem mājputnu un savvaļas putnu vidū dalībvalstīs 2004. gadā, noteiktajām vadlīnijām un ir konstatējusi, ka tās šīm vadlīnijām atbilst.
(4)
Ņemot vērā pieredzētās grūtības šādu programmu īstenošanā, pirmo reizi dalībvalstīm tika pagarināts šo programmu iesniegšanas termiņš.
(5)
Jau iesniegtās dalībvalstu programmas ir apstiprinātas atsevišķi ar Komisijas Lēmumu 2004/630/EK (3), un tām ir piešķirts finansiāls ieguldījums.
(6)
Jauno dalībvalstu iesniegtās programmas ir pārbaudītas, ir konstatēts, ka tās atbilst nospraustajām vadlīnijām un tādējādi ir apstiprināmas.
(7)
Šā iemesla dēļ ir jāveic grozījumi Lēmumā 2004/630/EK, lai apstiprinātu jauno dalībvalstu iesniegtās programmas; tomēr, ņemot vērā gūto pieredzi pēdējo lielo putnu gripas epidēmiju laikā, vajadzētu veikt Kopienas finansiālā ieguldījuma pārdalīšanu.
(8)
Šajā lēmumā paredzētie pasākumi atbilst Pastāvīgās pārtikas aprites un dzīvnieku veselības komitejas atzinumam,
IR PIEŅĒMUSI ŠO LĒMUMU.
1. pants
Lēmuma 2004/630/EK I pielikums tiek aizstāts ar šā lēmuma pielikumu.
2. pants
Šis lēmums ir adresēts visām dalībvalstīm.
Briselē, 2004. gada 5. oktobrī

Labels: 0
15
20
6